**Likumprojekta “Grozījumi Augstskolu likumā”**

**sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojektā “Grozījumi Augstskolu likumā” tiek deleģētas tiesības Ministru kabineta noteiktām augstskolām noteiktā kārtībā veikt ārvalstnieka akadēmisko grādu un izglītības dokumentu ekspertīzi, izsniedzot izziņu, ja izglītības dokuments vai akadēmiskais grāds ir izdots Eiropas Savienības, Eiropas Ekonomikas zonas valstī un Šveices Konfederācijā vai Ministru kabineta noteiktā ārvalstī nolūkā uzsākt studijas vai tās turpināt Latvijā.Likumprojekts stāsies spēkā Oficiālo publikāciju un tiesiskās informācijas likumā noteiktajā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts “Grozījumi Augstskolu likumā” (turpmāk – likumprojekts) izstrādāts pēc Izglītības un zinātnes ministrijas iniciatīvas, ņemot vērā Valdības rīcībā plānā Deklarācijas par Artura Krišjāņa Kariņa vadītā Ministru kabineta iecerēto darbību īstenošanai (turpmāk – Valdības rīcības plāns) noteiktā pasākuma 2. darbības rezultāta.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Atbilstoši Izglītības likuma 11.1pantam un Augstskolu likuma 85.pantam ārvalstīs iegūto akadēmisko grādu un izglītības dokumentu akadēmisko ekspertīzi Latvijā šobrīd veic Akadēmiskās informācijas centrs (turpmāk arī – AIC). Savukārt lēmumu par izglītības dokumenta atzīšanu, pamatojoties uz Akadēmiskās informācijas centra izziņu, šobrīd pieņem augstskola, kurā izglītības dokumenta īpašnieks vēlas turpināt vai uzsākt studijas (Augstskolu likuma 85.panta piektā daļa un Izglītības likuma 11.1panta ceturtā daļa).Ministru prezidenta Artura Krišjāņa Kariņa vadītā Ministru kabineta Valdības rīcībā plānā ir noteikts šāds uzdevums: “Izstrādāti priekšnoteikumi un kritēriji augstskolu lomas paplašināšanai potenciālo studentu no ārvalstīm iepriekšējās izglītības atzīšanā un Akadēmiskās informācijas centra kapacitātes celšanai” (125.4. pasākuma 2. darbības rezultātu[[1]](#footnote-1) sadaļā „Latvijas cilvēki. Izglītība”; uzdevums izpildāms līdz 2020.gada 31.decembrim). Izvērtējot faktoru kopumu, likumprojektā tiek deleģētas tiesības Ministru kabineta noteiktā kārtībā noteiktām augstskolām, kurām prasības noteiks Ministru kabinets, veikt akadēmisko grādu un izglītības dokumentu ekspertīzi, izsniedzot izziņu, lai pieņemtu lēmumu par ārvalstnieka studiju uzsākšanu vai turpināšanu augstskolā, ja viņa izglītības dokuments vai akadēmiskais grāds ir izdots Eiropas Savienības, Eiropas Ekonomikas zonas valstī un Šveices Konfederācijā atbilstoši Augstskolu likuma 45.panta otrajai daļai. Citu valstu sarakstu noteiks Ministru kabinets, kura sastādīšanā būs jāvērtē vairāki aspekti. Piesaistot ārvalstu studentus, augstskolas visbiežāk valsts pārvaldes iestādēm pārmet ilgu iesniegto ārvalstnieku dokumentu/pieteikumu izskatīšanu vai atzinuma sniegšanu, piemēram, jo īpaši, ārvalstu reflektanta izglītības dokumentu izskatīšanu. Šim augstskolu apgalvojumam var piekrist tikai daļēji. Pirmkārt, ārvalstu reflektantu izglītības dokumenti atzīšanai ļoti bieži tiek iesniegti īsi pirms studiju semestra sākuma, tādējādi veidojas “sastrēgums”; otrkārt, daudzas augstskolas pirms tam nav veikušas rūpīgu izglītības dokumentu un potenciālo studentu sekmju izvērtējumu, tādējādi daudzi studētgribētāji, kuru dokumenti tiek iesniegti AIC, nemaz nekļūst par studentiem, jo nesaņem vīzu. Liela daļa no šāda administratīvā sloga valsts pārvaldes iestādēm izpaliktu, ja visas augstskolas veiktu rūpīgu studētgribētāju atlasi. Diemžēl līdzšinējā vairāku augstskolu prakse parāda, ka vāju potenciālo studentu “atsijāšanu” tās atstāj AIC, kura lēmumam ir tikai rekomendējošs raksturs, vai vēl biežāk – Ārlietu ministrijas Konsulāro dienestu atbildībā. Augstskolas nereti uz AIC ir nosūtījušas tādus ārvalstnieka izglītības dokumentus, kuros ir zemas sekmes vai to sniegums/ līmenis liedz viņiem iestāties savas mītnes vai izcelsmes valsts augstskolās.No otras puses, likumprojektā deleģētās tiesības atbildīgām augstskolām, kurām prasības noteiks Ministru kabinets, dos iespēju efektīvāk izskatīt ārvalstnieku izglītības dokumentus un pieņemt lēmumu par attiecīgā reflektanta studiju uzsākšanu vai turpināšanu. Augstskolām, kurām ir liela ārvalstu studentu plūsma no dažādām valstīm, tas būs nozīmīgs aspekts.Diplomu atzīšana un diplomu atzīšanas prakse ir komplicēta tēma, kas daudzkārt tiek apspriesta gan dažādos starptautiskos formātos un līmeņos, gan valstu reģionālajos formātos, gan vienā valstī.No vienas puses, izglītības dokumenta iesniedzējs un augstskolas vēlas vai sagaida vienkāršākus un efektīvākus diplomu atzīšanas risinājumus no atbildīgo institūciju puses un valstī noteiktā tiesiskā regulējuma, lai ātrāk un vienkāršāk varētu īstenot ārvalstu studentu mobilitāti un starptautisko sadarbību. No otras puses, valstij un tās institūcijām, kurām deleģēta diplomatzīšanas funkcija, ir jāpārliecinās, ka noteiktajā ārvalsts augstskolā vai izglītības institūcijā izsniegtais izglītības dokuments un/vai akadēmiskais grāds konkrētajai personai ir autentisks, tas iegūts legāli, izdevējvalstī atzītā augstskolā vai izglītības iestādē, kas atbilst izdevējvalsts noteiktajām kvalitātes prasībām u.tml. un šāds izglītības dokuments un/vai akadēmiskais grāds ir pielīdzināms attiecīgam izglītības līmenim vai izglītības dokumentam Latvijā.Eiropas reģionā pamatdokuments, uz ko balstās diplomu atzīšanas prakse un principi ir 1997.gada 11.aprīlī pieņemtā Eiropas Padomes un Apvienoto Nāciju Izglītības, zinātnes un kultūras organizācijas (UNESCO) [Eiropas reģiona konvenciju par to kvalifikāciju atzīšanu, kas saistītas ar augstāko izglītību](https://likumi.lv/ta/id/24681-eiropas-regiona-konvencija-par-to-kvalifikaciju-atzisanu-kas-saistitas-ar-augstako-izglitibu) (Lisabonas konvencija), kurai Latvija pievienojās 1999.gadā. Diplomu atzīšanā tiek ņemti vērā arī Lisabonas konvencijas papildu dokumenti par kvalifikāciju atzīšanu un Eiropas augstākās izglītības telpas (Boloņas procesa) instrumenti, tādi kā diploma pielikums, Eiropas kredītpunktu pārneses sistēma (ECTS), kvalifikāciju ietvarstruktūra, augstākās izglītības kvalitātes nodrošināšanas sistēma un citi. Ir salīdzinoši plaša valstu kopa, pamatā Eiropas reģionā, kas apvienota ENIC-NARIC tīklā un tās nacionālie centri sadarbojas un sniedz atbalstu diplomu atzīšanā gan savstarpēji, gan ieinteresētajām pusēm (plašāk skatīt: <https://www.enic-naric.net/the-lisbon-recognition-convention-97.aspx>). Kopš 1995.gada Akadēmiskās informācijas centrs ir Latvijas pārstāvis Eiropas Padomes/UNESCO diplomatzīšanas tīklā ENIC un Eiropas Savienības diplomatzīšanas tīklā NARIC, uzkrājot ievērojamu pieredzi diplomatzīšanas jomā.Eiropas Savienības mērogā un Boloņas procesa ietvaros ir izvirzīts jautājums par automātisku izglītības dokumentu atzīšanu. Tā piemēram, Eiropas Komisija ir izvirzījusi Eiropas izglītības telpas veidošanā līdz 2025.gadam, kas ir ļoti ambiciozs mērķis un tiek apspriests dažādos ES līmeņa izglītības formātos. Viena no jomām ir automātiskā diplomu atzīšana, taču diskusijas turpināsies, jo ne ES valstu mērogā, ne Boloņas procesa ietvaros nepastāv vienota izpratne un kritēriji par automātisko diplomu atzīšanu. Baltijas valstis 2018.gadā parakstīja „**Igaunijas Republikas valdības, Latvijas Republikas valdības un Lietuvas Republikas valdības līgumu par kvalifikāciju, kas saistītas ar augstāko izglītību, automātisku akadēmisko atzīšanu”, tādējādi Baltijas valstu vidusskolu un augstskolu absolventi var pieteikties turpmākam studijām Baltijas valstu izglītības iestādēs bez formālas iepriekšējās izglītības dokumenta atzīšanas procedūras veikšanas.****2019.gada novembrī Beniluksa un Baltijas valstu izglītības ministri parakstīja nodomu deklarāciju par līguma par augstākās izglītības kvalifikāciju automātisku atzīšanu līguma** starp šo reģionu valstīm, kas šobrīd ir izstrādes noslēguma posmā.Jāmin, ka dažādu reģionu valstīs pasaulē izglītības un augstākās izglītības sistēmas var atšķirties, gan kvalifikāciju ietvarstruktūrā, gan citos būtiskos aspektos. Tā, piemēram, kontinentālajā Eiropā neviennozīmīgi tiek atzīts t.s. **3+1** studiju ilgums par tiesībām studēt doktorantūrā, kas vairāk raksturīga anglosakšu augstāko izglītības sistēmai, īpaši Lielbritānijā. Atbilstoši Boloņas procesa noteiktajai kvalifikāciju ietvarstruktūrai tiesības studēt doktorantūrā ir pēc piecu gadu ilgām studijām iepriekšējos līmeņos. Tomēr būs gadījumi, kad 3+1 ilgumu atzīs, taču tas nebūs visos gadījumos. Ņemot vērā iepriekš minēto, likumprojekts deleģēs tiesības noteiktām augstskolām veikt ekspertīzi izglītības dokumentiem, kas primāri izdoti Eiropas Savienības, Eiropas Ekonomikas zonas valstī un Šveices Konfederācijā pēdējo trīs gadu laikā, izsniedzot par to izziņu. Citu valstu sarakstu noteiks Ministru kabinets. Ja augstskola atbildīs Ministru kabineta noteiktajām prasībām, tās paturēs izvēli – veikt ekspertīzi pašām vai joprojām nosūtīt ārvalstu reflektantu iesniegtos izglītības dokumentus ekspertīzes veikšanai AIC.Būtisks aspekts ir diploma autentiskuma pārbaude, un pēdējo gadu diplomi daudzās valstīs ir pārbaudāmi elektroniski pieejamos reģistros vai datu bāzēs (daļēji pieejami vai autorizēti un/vai par maksu), kas būtiski paātrina diplomatzīšanas laiku. Turklāt būtiski ir tas, ka no šīm valstīm, pastāvot Šengenas zonai vai brīvai personu kustībai starp valstīm nepastāv nelegālās imigrācijas riski vai tie ir ļoti zemi, kas būs galvenais faktors citu valstu iekļaušanai šajā grupā. Tāpat jāņem vērā personu identitātes un izglītības dokumentu viltošanas riski.Jāmin, ka pastāv franšīzē izsniegti augstākās izglītības diplomi, ko izdod institūcijas ārpus “bāzes” jeb pamat augstskolas. Vairākās valstīs izglītības franšīzes līgumi ir izplatīti. Tomēr starptautiski dažādos kontekstos tiek iezīmēts jautājums, ka franšīzes līgumi augstākajā izglītībā un pārrobežu izglītībā nav sakārtots jautājums ne no kvalitātes nodrošināšanas, ne diplomatzīšanas viedokļa, jo dažādās valstīs tiesiskais regulējums franšīzes izglītībai ir atšķirīgs vai tāds nepastāv vispār. Tādējādi ar šo likumprojektu deleģējums augstskolām veikt ekspertīzi tiek saprasts un attiecināts tikai uz tiem akadēmiskajiem grādiem un izglītības dokumentiem, kas izdoti norādītājā valstī, kurā legāli pastāv un darbojas attiecīgā “pamataugstskola”.Tā kā augstskolu līdzšinējā pieredze un tajās esošais ārvalstu studentu un absolventu skaits ir atšķirīgs, likumprojektos minētās deleģējuma tiesības nebūs attiecināmas uz katru augstskolu. Likumprojektā minētais deleģējums būs attiecināms tikai uz tām augstskolām, kurām ir ilggadīga pieredze darbā ar ārvalstu studentiem, atbildīga studentu atlase, kā arī ir atbilstoša kapacitāte; detalizētāk šīs prasības noteiks Ministru kabinets. Vienlaikus, ņemot vērā, ka noteiktu izglītības dokumentu atzīšana var būt sarežģīta, augstskolas varēs konsultēties ar AIC vai tos nosūtīt ekspertīzei un izziņas sagatavošanai AIC; citādi augstskolām, kuras būs atbilstošas Ministru kabineta noteiktajām prasībām un iegūs tiesības veikt ārvalstnieku izglītības dokumentu atzīšanu būs jāspēj veikt atbilstoša ekspertīze, izsniedzot izziņu atbilstoši Augstskolu likuma 85.panta otrajā daļā noteiktajam. |
| 3. | Projekta izstrādē iesaistītās institūcijas un publiskas personas kapitālsabiedrības | Izglītības un zinātnes ministrija un Akadēmiskās informācijas centrs. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Administratīvais slogs mazināsies Akadēmiskās informācijas centram, bet pieaugs noteiktām augstskolām, taču tā būs augstskolu izvēle veikt izglītības dokumentu un akadēmisko grādu ekspertīzi pašām vai turpināt līdzšinējo kārtību, kad to veic AIC. Kopumā var uzskatīt, ka izglītības dokumentu un akadēmisko grādu atzīšanas procedūra tiek vienkāršota, tādējādi ilgtermiņā gan augstskolas, gan potenciālie ārvalstu studenti no Eiropas Savienības, Eiropas Ekonomikas zonas valstīm un Šveices Konfederācijas un Ministru kabineta noteiktajām valstīm būs ieguvēji.Tāpat, ja ārvalstnieks, saņemot augstskolas izdotu izziņu, nolemj neiestāties attiecīgajā augstskolā, izdotā izziņa būs ievadīta Ārvalstīs izsniegto izglītības dokumentu reģistrā. Atbilstoši pretendenta iesniegumam un normatīvajiem aktiem par datu aizsardzību izziņa būs derīga, un nebūs jāveic atkārtota izglītības dokumenta vai akadēmiskā grāda ekspertīze, ja ārvalstnieks lems iesniegt studiju pieteikumu citā Latvijas augstskolā. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts ir neitrāls attiecībā uz tautsaimniecību un tās administratīvo slogu kopumā, tomēr pieaugs noteiktu augstskolu administratīvais slogs un ieguldījumi likumprojektā deleģēto tiesību īstenošanai.Tomēr sākotnēji administratīvais slogs pieaugs tai institūcijai, kas izvērtēs augstskolas, kurām piešķirt šajā likumprojektā noteiktās tiesības, atbilstoši Ministru kabineta noteiktajām prasībām.  |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. Ir sagatavots likumprojekts “Grozījumi Izglītības likumā”, lai papildinātu 11.¹ un 11.² pantus, kas ir savstarpēji saistīti ar likumprojektu.
2. Likumprojektā tiek deleģētas tiesības Ministru kabinetam, izstrādājot Ministru kabineta noteikumus, kas noteiks: (1) kārtību, kādā augstskolās veicama ekspertīze un izsniedzama izziņa par izglītības dokumentiem un akadēmiskiem grādiem, kas izdoti pēdējos trīs gados Eiropas Savienības, Eiropas Ekonomikas zonas valstī un Šveices Konfederācijā un citās noteiktajās ārvalstīs; (2) prasības augstskolām, kurām varēs deleģēt tiesības veikt šo ekspertīzi un izsniegt izziņu; (3) citu ārvalstu sarakstu, kurās izdoti pēdējos trīs gados izglītības dokumenti un akadēmiskie grādi varēs tikt atzīti noteiktajās augstskolās.

 3. Veikt grozījumus Ministru kabineta 25.06.2019. noteikumos Nr. 276 “Valsts izglītības informācijas sistēmas noteikumi”, nosakot augstskolai tādus pašus ka AIC veicot ierakstu Ārvalstu izglītība dokumentu reģistrā. 4. Veikt grozījumus 2006.gada 10.oktobra Ministru kabineta noteikumos Nr.846 “Noteikumi par prasībām, kritērijiem un kārtību uzņemšanai studiju programmās”, atrunājot regulējumu par augstskolu tiesībām izsniegt izziņu.  5. Veikt grozījumus vai izdot no jauna Ministru kabineta noteikumus Nr.778 “Nodibinājuma "Akadēmiskās informācijas centrs" maksas pakalpojumu cenrādis”, ņemot vērā, ka ārvalstīs iegūtā akadēmiskā grāda vai izglītības dokumenta ekspertīzi veic augstskola.  |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| Likumprojekts ir pieejams sabiedrības izskatīšanai un komunikācijai ministrijas mājas lapā. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Nav |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts neietekmēs pārvaldes funkcijas un institucionālo struktūru. Likumprojekta izpilde neprasa jaunu institūciju izveidi, esošu institūciju likvidāciju vai reorganizāciju, neietekmēs cilvēkresursus.  |
| 3. | Cita informācija | Nav.  |

Izglītības un zinātnes ministre I. Šuplinska

Vīza:

Valsts sekretāre L. Lejiņa

Ivsiņa, 67047874

Daiga.Ivsina@izm.gov.lv

1. <https://m.likumi.lv/ta/id/306691-par-valdibas-ricibas-planu-deklaracijas-par-artura-krisjana-karina-vadita-ministru-kabineta-iecereto-darbibu-istenosanai> [↑](#footnote-ref-1)